ტატო გრიგალაშვილი

ტატო გრიგალაშვილი (დ. 1 დეკემბერი, 1999, ხაშური, საქართველო) — ქართველი ძიუდოისტი, მსოფლიოსა და ევროპის ორგზის ჩემპიონი, 2021 წლის მსოფლიო ჩემპიონატისა და 2019 წლის ზაფხულის უნივერსიადის პრიზიორი. ძიუდოს საერთაშორისო ფედერაციის მიერ დასახელდა 2022 და 2023 წლის მსოფლიოს საუკეთესო ძიუდოისტად. 2022 წლის საქართველოს საუკეთესო სპორტსმენი. 2024 წლის ზაფხულის ოლიმპიური თამაშების ვერცხლის მედალოსანი (81 კგ). 2018 წლის სექტემბერში ევროპის ახალგაზრდულ ჩემპიონატზე მეორე ადგილი დაიკავა. 2019 წელს გახდა ბრინჯაოს მედალოსანი ნეაპოლის საზაფხულო უნივერსიადაზე. 2019 წლის სექტემბერში მოიგო ევროპის ახალგაზრდული ჩემპიონატი, ხოლო ერთი თვის შემდეგ ახალგაზრდების მსოფლიო ჩემპიონატზე ბრინჯაო მოიპოვა. 2020 წელს მან დიუსელდორფის დიდი სლემის ტურნირი მოიგო, როდესაც ხასან ხალმურზაევი დაამარცხა. 2020 წლის ნოემბერში გრიგალაშვილმა ევროპის 23-წლამდელთა ჩემპიონატზე ჩემპიონის ტიტული მოიპოვა. 2020 წლის ნოემბერში ჩეხეთის დედაქალაქში გამართულ ევროპის ჩემპიონატზე 21 წლის ასაკში კონტინენტის ჩემპიონი გახდა, როდესაც ფინალში ბულგარელი ივაილო ივანოვი დაამარცხა. 2021 წლის წინაოლიმპიურ მსოფლიო ჩემპიონატზე ბუდაპეშტში, 81 კგ წონით კატეგორიაში ვერცხლის მედალი მოიპოვა, ფინალი დათმო ბელგიელ მატიას კასესთან. 2022 წლის დეკემბერში საქართველოს ეროვნული ოლიმპიური კომიტეტის მიერ დასახელდა საქართველოს საუკეთესო სპორტსმენად. 2023 წლის 10 მაისს დოჰაში მიმდინარე ძიუდოს მსოფლიო პირველობაზე ქართველმა სპორტსმენმა ოქროს მედალი მოიპოვა. ფინალში პრინციპულ მეტოქეს, ბელგიელ მატიას კასეს დამაჯერებლად, ვაზარით სძლია და პლანეტის საუკეთესო ძიუდოისტის ტიტული ზედიზედ მეორედ მოიპოვა. აღსანიშნავია, რომ ტატო გრიგალაშვილმა წინა წლის მსოფლიო ჩემპიონატის ფინალშიც ბელგიელს მოუგო. 2023 წლის 4 ნოემბერს საფრანგეთის ქალაქ მონპელიეში მიმდინარე ევროპის ჩემპიონატის მეორე საშეჯიბრო დღეს 81 კგ წონით კატეგორიაში გრიგალაშვილმა ჯაკარტელი სიბგატულა არაბი, ირლანდიელი ბარაშ გლისონი და გერმანელი დომინიკ რესელი დაამარცხა, რის შედეგადაც ნახევარფინალში გავიდა, სადაც ფრანგ უმარ ალფა ჯალოს აჯობა და ფინალში გავიდა, თუმცა გადამწყვეტ შეხვედრაში ტატო თურქეთის სახელით მოასპარეზე ვედათ ალბაირაქთან (გიორგი რევაზიშვილი) დამარცხდა. თავიდან ტატომ მეტოქეს ორი გაფრთხილება მიაღებინა, შემდეგ თვითონ გააფრთხილეს ორჯერ, ხოლო 14 წამით ადრე მეტოქემ ვაზარი მოიპოვა და ბრძოლაც მოიგო. 2023 წლის 5 ნოემბერს ევროპის ძიუდოს კავშირმა მონპელიეში, ევროპის ჩემპიონატის მიმდინარეობისას ევროპის წლის საუკეთესო ძიუდოისტი ტატო გრიგალაშვილი და ევროპის წლის საუკეთესო მწვრთნელი ლაშა გუჯეჯიანი დააჯილდოვა. ძიუდოს საერთაშორისო ფედერაციის მიერ გულშემატკივართა შორის ჩატარებული გამოკითხვის შედეგად მსოფლოს 2023 წლის საუკეთესო ძიუდოისტად ტატო გრიგალაშვილი დასახელდა — შედეგები პარიზის გრანდ სლემის მიმდინარეობისას გამოცხადდა. მსოფლიოს ორგზის ჩემპიონი ტატო გრიგალაშვილი ამ გამოკითხვის გამარჯვებული ზედიზედ მეორედ გახდა. ↑ საკუთარ ინტერვიუში აღნიშნავს, რომ დაიბადა ხაშურში. სხვა წყაროებში დაბადების ადგილად აღნიშნულია ქარელი ან გორი. ტატო გრიგალაშვილი — ქართული სპორტი ↑ ხურციძე, ეთო (19 დეკემბერი, 2020). „ტატო გრიგალაშვილი: როგორც მე ვერკვევი ძიუდოს წესებში, ასეა დედაც“. tbiliselebi.ge. ციტირების თარიღი: 10 ოქტომბერი, 2022. შეამოწმეთ თარიღის პარამეტრი |access-date= და |date=-ში (დახმარება) ↑ „ტატო გრიგალაშვილი“. sport.gov.ge. ქართული სპორტი. ციტირების თარიღი: 10 ოქტომბერი, 2022. შეამოწმეთ თარიღის პარამეტრი |access-date=-ში (დახმარება) ↑ ტატო გრიგალაშვილი (1999). nplg.gov.ge. ციტირების თარიღი: 10 ოქტომბერი, 2022 ↑ Grigalashvili: King of the World ↑ ოლიმპიურმა კომიტეტმა ტატო გრიგალაშვილი წლის საუკეთესო სპორტსმენად დაასახელა ↑ ტატო გრიგალაშვილი ოლიმპიურმა კომიტეტმა წლის საუკეთესო სპორტსმენად დაასახელა ↑ ტატო გრიგალაშვილი მსოფლიო ჩემპიონი ზედიზედ მეორედ გახდა ↑ Georgia - Factory of Champions ↑ ტატო გრიგალაშვილის ვერცხლის მედალი ევროპის ჩემპიონატზე ↑ ტატო გრიგალაშვილმა ევროპის ჩემპიონატზე ვერცხლის მედალი მოიპოვა ↑ ევროპის ძიუდოს კავშირმა გრიგალაშვილი და გუჯეჯიანი დააჯილდოვა ↑ ტატო გრიგალაშვილი მსოფლიოს საუკეთესო ძიუდოისტად ზედიზედ მეორედ დაასახელეს ↑ Judo results of Tato Grigalashvili // judoinside.com